Outa terug in hof teen ‘misdadige direkteur’ MyeniDudu Myeni, voormalige voorsitter van die SAL-raad. (Foto: ANA) Die Organisasie teen Belastingmisbruik (Outa) sê hy is Maandag terug in die hof vir nog ŉ ronde in sy saak teen Dudu Myeni, ŉ voormalige voorsitter van die Suid-Afrikaanse Lugdiens (SAL). Die hooggeregshof in Pretoria het Myeni vroeër tot lewenslange misdadige direkteur verklaar. Myeni het haar daarna tot die hof gewend in ŉ poging om te verhoed dat die bevel afgedwing word. Sy voer aan sy dien nie meer in enige raad van ŉ staatsbeheerde onderneming (SBO) nie. Regter Ronel Tolmay het in Mei verlede jaar bevind Myeni was oneerlik, roekeloos en grof nalatig in haar optrede as voorsitter van die SAL, ŉ instelling wat so geweldig wanbestuur is dat sy skuld een van die grootste bedreigings vir Suid-Afrika se kwesbare ekonomie inhou. Myeni, glo ŉ noue bondgenoot van oudpres. Jacob Zuma, was tussen 2012 en 2017 voorsitter van die SAL. Outa en die Vlieëniersvereniging van die Suid-Afrikaanse Lugdiens (Saapa) het die aansoek teen Myeni aanhangig gemaak. Myeni se aansoek om verlof tot appèl teen die bevinding dat sy ŉ misdadige direkteur is, is van die hand gewys en Tolmay het beveel dat die bevel dadelik in werking tree en afdwingbaar is ongeag enige verdere appèlle. Myeni eis nou dat die tussentydse bevel teen haar geskrap word, hangende die uitkoms van enige appèlaansoek teen die hoofbevel. Outa sê Myeni voer aan sy is nie meer ŉ direkteur van enige SBO nie. Haar termyn as lid van Centlec se raad het in November verlede jaar verstryk en daar is dus geen openbare belang meer vir die afdwing van ŉ bevel teen haar nie. Sy voer ook aan dat sy haar inkomstebron gaan kwyt wees as sy verwyder word van die rade van ander maatskappye, terwyl haar hoofappèlaansoek aan die gang is. Outa en Saapa staan die aansoek teen. “Dit is die eerste keer dat enige werklike aanspreeklikheid me. Myeni vir haar optrede by die SAL in die gesig staar. Sy het alles in haar vermoë gedoen om in die pad daarvan te staan en het deur die verhoor die maksimum vertraging en ontwrigting probeer veroorsaak,” het adv. Carol Steinberg in betooghoofde namens Outa en Saapa aangevoer. Myeni se regspan moes hul betooghoofde teen Dinsdag indien, maar dit is volgens Outa teen Vrydag steeds nie gedoen nie. Myeni appelleer ook in die appèlhof teen die bevel waarin sy tot misdadige direkteur verklaar word. Die spertyd vir die indien van dokumente hiervoor is misgeloop en haar prokureurs moes aansoek doen om kondonering. Myeni se regspan voer onder meer aan hulle het gesukkel om dokumente aan die SAL en AirChefs te beteken omdat bedrywighede daar opgeskort en werkers afgelê of nie by die werk is nie. Thomas Sibuyi, Myeni se regsverteenwoordiger, voer aan die lewenslange verbod wat die hof opgelê het, is ongekend in Suid-Afrika en ongevraagd in enige omstandighede.